**NORMA EDITORIAL publica la nova obra de l’autora revelació del moment: ZOE THOROGOOD.**

***S’hi està molt sola al centre de la Terra*** es una crònica íntima d’una lluita contra els problemes de salut mental.

Potser mai no s’hagi prestat tanta atenció a la salut mental com en el present, ni d’una manera tan oberta i lliure de prejudicis. I és possible que tampoc mai els problemes d’aquest tipus hagin inspirat tant als creadors, de vegades portant-los a exposar-se davant del públic sense cap mena d’embuts, al descobert. ***S’hi està molt sola al centre de la Terra***, la nova obra de l’artista britànica Zoe Thorogood que NORMA EDITORIAL publicarà a Espanya el proper 19 d’abril, és un bon exemple d’això. Una indagació en la pròpia intimitat d’una honestedat i una cruesa inusuals, amb el dibuix com a teràpia, mitjà d’expressió i taula de salvació, tot en u.

Des de les primeres pàgines, l’autora no oculta que es tracta d’un exercici extrem. **“Aquest llibre inclou reflexions personals i descripcions d’intents de suïcidi i autolesió. Tot i que espero que sigui un consol per a algunes persones, el seu contingut pot provocar emocions negatives. Si us plau, llegeix-lo en un lloc agradable i recorda que el sol sempre surt tots els dies. Gràcies”.** I en efecte, només arrencar la persona lectora es troba amb la pulsió suïcida d’una jove a qui la seva parella acaba d’abandonar. Qui és ella, com es relaciona amb si mateixa i amb la resta de la gent? De quina manera sortirà del forat emocional en el que sembla abandonada?

***S’hi està molt sola al centre de la Terra*** *é*s la crònica de sis mesos de lluita contra els propis dimonis interiors, reflectida amb múltiples recursos gràfics —tant en blanc i negre com en color— que van des de les visions surrealistes fins a les picades d’ullet a l’univers de Hayao Miyazaki. Tot això discorre en un torrent d’imatges i paraules que poden arribar a ser contradictòries i fins i tot pernicioses, però que pàgina rere pàgina posen al descobert els abismes de l’ansietat i la depressió, mentre desvelen trets del passat de la protagonista i de la seva família.

Cinc vegades candidata al premi Eisner, Thorogood es revela en aquesta novel·la gràfica, que ha realitzat amb només 24 anys, com una dibuixant total, un fet que ja sabien les persones lectores d’una obra anterior com *La inevitable ceguera de Billie Scott*; però també en una guionista més que notable, que sap en cada moment com commoure, estremir o treure un somriure del seu públic. I que, més enllà de la dimensió íntima del seu treball, culmina un cant al poder de l’art per reflectir les nostres emocions i redimir-nos.

**Sobre l’autora**

**Zoe Thorogood**

(Ipswich, 1998) és una autora de còmic resident a Middlesbrough, Regne Unit. Va estudiar Disseny d’art per a videojocs a la De Montfort University (Leicester). Va debutar com a autora completa el 2020, primer amb el fanzín autobiogràfic *Angel* i després amb *La inevitable ceguera de Billie Scott* (2023), novel·la gràfica publicada originalment per l’editorial anglesa Avery Hill. Aquell mateix any va il·lustrar part de *Poppy's Inferno*, un còmic sobre la cantant i youtubera estatunidenca Poppy, per a l’editorial Simon & Schuster. També ha col·laborat com artista convidada a l’antologia *Haha* (2021) i com dibuxant fixa a la sèrie *Rain* (2022, junt a Joe Hill i David M. Booher). La seva consagració ha arribat amb la seva segona novel·la gràfica, *S’hi està molt sola al centre de la Terra*, publicada el 2022 per Image Comics als Estats Units i ara per NORMA EDITORIAL a Espanya. Recentment, ha participat en l’antologia sobre superherois *LGBT+ DC Pride: The New Generation* (DC Comics, 2023).

El 2019 va ser guardonada amb el premi a la millor autora emergent dels Comic Scene Awards, i el 2020 va guanyar el premi al millor debut en els Tripwire Awards pel seu fanzín *Angel*. El 2023 va ser nominada a cinc premis Eisner per *S’hi està molt sola al centre de la Terra* i va obtenir el premi Russ Manning a l’autora novella més prometedora.